A BIZOTTSÁG 1499/2004/EK RENDELETE
(2004. augusztus 24.)
a Belgiumban a tojásszektor piaci támogatását célzó rendkívüli intézkedésekről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tojás piacának közös szervezéséről szóló, 1975. október 29-i 2771/75/EGK tanácsi rendeletre (1) és különösen annak 14. cikkére,
mivel:
(1)
Tekintettel arra, hogy Belgium bizonyos termelési területein megjelent madárinfluenza következtében ebben a tagországban, Belgiumban a madárinfluenza elleni intézkedésekről szóló, 2003. április 25-i 2003/289/EK bizottsági rendelettel (2) állategészségügyi és kereskedelmi megszorító intézkedések bevezetésére került sor. Ezért Belgiumban a keltetőtojások szállítását és értékesítését átmenetileg meg kellett tiltani.
(2)
Az állategészségügyi intézkedések alkalmazása a keltetőtojások szabad forgalmazásának korlátozását eredményezte, amely miatt Belgiumban a keltetőtojások piacának súlyos zavarával kellett számolni. A belga hatóságok a keltetőtojások esetében egy szigorúan limitált és szükségszerű időszakra piactámogatási intézkedéseket vezettek be. Ezen intézkedések értelmében lehetővé vált, hogy azon keltetőtojások, amelyek keltetésre alkalmatlanná váltak, tartósított tojásalapanyagként kerüljenek feldolgozásra.
(3)
Ezek az intézkedések kedvezően hatottak a keltetőtojás- és általában a tojáspiacra. Ennélfogva bizonyítást nyert, hogy a 2771/75/EGK rendelet 14. cikke értelmében ezek az intézkedések azonosak a piac támogatását célzó rendkívüli intézkedésekkel, illetve hogy támogatás formájában engedélyezni kell a keltetőtojások tartós tojásalapanyagként történő feldolgozása következtében előállt gazdasági veszteségek egy részének kompenzálását.
(4)
Ebben a rendeletben előirányzott intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
(1) A 2003/289/EK határozat alkalmazása értelmében a belga hatóságok által az NC 0407 00 19-es kóddal ellátott keltetőtojások feldolgozásásának 2003. április 16. és május 5. közötti elrendelése a 2771/75/EGK rendelet 14. cikke értelmében a piac támogatását célzó rendkívüli intézkedésnek minősül.
(2) Az (1) bekezdésben meghatározott intézkedés értelmében
-
broilercsirke-keltetőtojások esetén darabonként 0,097 euró kompenzáció engedélyezett, maximum 5 372 000 darab erejéig,
-
tojóbaromfi-keltetőtojások esetén darabonként 0,081 euró kompenzáció engedélyezett, maximum 314 000 darab erejéig,
-
szaporító tenyészetek keltetőtojásai esetén darabonként 0,265 euró kompenzáció engedélyezett, maximum 99 000 darab erejéig.
2. cikk
Ez a rendelet az Európai Unió Hivatalos Lapjában való kihirdetést követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. augusztus 24-én.